<classify> WAZIRI wa Mambo ya Ndani ya Nchi, Kangi Lugola amemuonya mwanaharakati huru Cyprian Musiba na kumtaka kuacha mara moja kuwaaminisha wananchi kuwa anatumwa na serikali.Lugola aliyasema hayo jana jijini hapa katika mkutano wake na waandishi wa habari. Serikali haimtumi Cyprian Musiba, amekuwa akiwaaminisha wananchi kuwa serikali imemtuma, serikali huwa haiwatumii wanaharakati kwenye kazi zake na sasa tutachukua hatua dhidi yake, alisema Lugola. Alisema kwa muda mrefu mwanaharakati huyo amekuwa akitoa matamko mbalimbali na kuwafanya baadhi ya viongozi kushindwa kufanya kazi zao kwa kumuogopa. Alisema serikali haitasita kuchukua hatua ikibainika anaendelea kuwaingiza hofu Watanzania kuwa anatumwa na serikali. Asivuke mipaka ya uanaharakati wake, afanye shughuli zile ambazo anatakiwa kufanya, alisema Pia Lugola aliwaonya watu wote wanaojihusisha na vitendo vya utapeli kwa kutumia majina ya viongozi kuibia watu wengine.Aliwataka Watanzania kuchukua tahadhari juu ya watu hao ambao wamekuwa wakitumia majina ya viongozi wa juu kuibia wananchi ikiwemo jina na Rais, Makamu wa Rais na Waziri Mkuu. Alisema watu hao pia wamekuwa wakiwababaisha wawekezaji huku wengine wakitapeli ili kujipatia umaarufu. Tutawasaka wote wanaofanya hivyo tutawakamata na kuwafikisha kwenye vyombo vya dola, alisema. Katika hatua nyingine, Waziri Lugola alifanya ziara ya kukagua ujenzi unaoendelea wa Ofisi ya Makao Makuu ya Jeshi la Zimamoto na Uokoaji ambalo litagharimu zaidi ya Sh bilioni mbili.Akizungumza na watumishi, maofisa na askari wa vyeo mbalimbali aliwataka kuzingatia weledi katika majukumu yao ya kila siku. Alisema hivi karibuni kulitokea vifo za ajali za moto ikiwemo ajali iliyotokea Morogoro na kusababisha vifo vya watu wengi na kutaka tahadhari zichukuliwe mapema ikiwamo kuzungushia eneo lenye ajali ili kuzuia madhara mengine yanayoweza kutokea.Alisema wizara itaendelea kutoa miongozo kwa lengo la kuboresha. Alisema Rais John Magufuli anashughulikia chan gamoto na kutoa fedha kwa ajili ya ujenzi wa majengo na kununua vifaa vya kufanyia kazi.Kuna maswali ya kujiuliza, tunatumia wakati gani kufika eneo la tukio, je wananchi wanapata elimu juu ya kujikinga na ajali za moto? alihoji.Pia alitembelea ujenzi wa Jengo la Makao Makuu ya Idara ya Uhamiaji ambalo litakuwa na ghorofa nane ambapo mradi huo utagharimu Sh bilioni 30. Ujenzi huo ulianza Mei mwaka huu huku mkandarasi akiwa Suma JKT.  <topic>: KITAIFA 